Kaapstad sorg vir alkoholvrye strandeArgieffoto Daar is al beslag gelê op meer as 600 liter alkohol op Kaapstad se strande sedert die begin van Desember. “Dit is nagenoeg drie keer soveel as dieselfde periode verlede jaar,” het Jean-Pierre Smith, lid van die burgermeesterskomitee vir veiligheid, gesê. “Die stad is toegewyd om ŉ veilige omgewing vir inwoners en besoekers te skep wat gebruik maak van ons strande gedurende die feesseisoen.” Hy sê onbehoorlike gedrag wat verband hou met uitermatige gebruik van alkohol maak strande onveilig en onplesierig vir ander. “Boonop lei die inname van uitermatige hoeveelhede alkohol ook tot verdrinking. Ons sal steeds beslag lê op alkohol op strande om seker te maak dat ons strande vir almal veilig is.” Die stad het ŉ munisipale wet wat ŉ verbod plaas op die besit en gebruik van alkohol op strande. Oortreders se alkohol kan by hulle afgeneem word en hulle kan ŉ skriftelike kennisgewing ontvang om in die hof te verskyn met ŉ boete van R500.